Virallinen lehti nro C 177 , 22/06/1999 s. 0015



A4-0140/99 Päätöslauselma komission valmisteluasiakirjasta varainhoitoasetuksen uudelleenlaatimisesta (SEC(98)1228 - C4-0689/98) Euroopan parlamentti, joka - ottaa huomioon komission valmisteluasiakirjan (SEC(98)1228 - C4-0689/98), - ottaa huomioon 21. joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen ((EYVL L 356, 31.12.1977, s. 1, viimeksi muutettuna neuvoston asetuksella (EY, EHTY, Euratom) N:o 2779/98, annettu 17. joulukuuta 1998 («kahdeksannet muutokset»), EYVL L 347, 23.12.1998, s. 3.)), - siirrettyään työjärjestyksensä 52 artiklan määräyksiä soveltaen päätösvallan budjettivaliokunnalle, - ottaa huomioon budjettivaliokunnan mietinnön ja talousarvion valvontavaliokunnan lausunnon (A4-0140/99), A. ottaa huomioon 1995, 1996, 1997 ja 1998 antamansa päätöslauselmat komission vuotuisesta lainsäädäntöohjelmasta ja toistuvan pyyntönsä, että komissio esittää ehdotuksen varainhoitoasetuksen uudelleenlaatimiseksi, B. ottaa huomioon talousarvion valvontavaliokunnan mietinnön vastuuvapauden myöntämisestä komissiolle Euroopan yhteisöjen yleisen talousarvion toteuttamisesta varainhoitovuonna 1996 (A4-0502/98) ja 14. tammikuuta 1999 antamansa päätöslauselman ((Kyseisen istunnon pöytäkirja, osa II, kohta 1.)) samasta aiheesta, jossa suositellaan, että komissio esittää ehdotuksen varainhoitoasetuksen uudelleenlaatimiseksi, C. ottaa huomioon keskustelun komission reaktioista parlamentin 17. joulukuuta 1998 suorittamaan äänestykseen vuoden 1996 vastuuvapausmenettelystä ja komission puheenjohtajan samassa keskustelussa esittämät ehdotukset varainhoitoasetuksen uudelleenlaatimisesta ((11. tammikuuta 1999 pidetyn istunnon sanatarkat istuntoselostukset, kohta 3.)); 1. Antaa komissiolle seuraavat suuntaviivat varainhoitoasetuksen uudelleenlaatimista varten ja pyytää sitä ottamaan ne huomioon lainsäädäntöehdotuksessa, jonka sen olisi esitettävä ennen 30. kesäkuuta 1999; Valmistelun laatu ja avoimuus 2. Hyväksyy komission ehdotuksen ryhmitellä nykyinen varainhoitoasetus uudelleen kahteen osaan (yhteiset säännökset ja yksittäisiä aloja koskevat erityissäännökset); varaa itselleen oikeuden käsitellä tapauskohtaisesti komission sanamuotoa koskevat ehdotukset tekstin yksinkertaistamiseksi, koska jonkinasteinen yksityiskohtaisuus voisi jatkossakin olla tarpeen; 3. Ehdottaa, että lainsäädäntötekstissä laaditaan luettelo kaikista alakohtaisista varainhoitosäännöksistä, joita varainhoitoasetuksessa vahvistetut yleiset periaatteet säätelevät; pyytää komissiota toimittamaan luettelon kaikista varainhoitoasetukseen liitetyistä julistuksista, joita on tehty neuvoston pöytäkirjaan tai jotka on kirjattu neuvotteluissa sitä myöhemmin muutettaessa, jotta ne voitaisiin mahdollisesti sisällyttää lainsäädäntötekstiin; 4. Ehdottaa, että tutkittaisiin mahdollisuuksia ottaa varainhoitoasetuksen säädösosassa huomioon tietyt «pehmeän lainsäädännön» ("soft-law") osa-alueet, jotka ovat peräisin toimielinten välisistä sopimuksista, ja erityisesti vuoden 1993 toimielinten välisen sopimuksen 17 artiklan sisältö, jossa edellytetään sopimusta lisäyksen enimmäismäärästä, jos rahoitusnäkymien ylärajoja noudatetaan; 5. Palauttaa mieleen, että talousarviorakenteen avoimuus ja kattavuus, sellaisina kuin niistä säädetään varainhoitoasetuksessa, ovat edellytyksiä moitteettomalle toteutukselle; pyytää kieltämään sellaiset hallinnolliset menettelyt, jotka eivät kuulu talousarvioon mutta jotka muodostavat perustan sen toteutukselle; 6. On samaa mieltä tarpeesta siirtää joitakin säännöksiä varainhoitoasetuksesta sen soveltamissääntöihin ja päinvastoin; Tietojen antaminen Euroopan parlamentille 7. Vahvistaa aikomuksensa tarkentaa nykyisen varainhoitoasetuksen 89 artiklassa säädettyjä komission velvollisuuksia antaa tietoa budjettivallan käyttäjälle niiden vakavien puutteiden vuoksi, jotka ilmenivät vuoden 1996 vastuuvapausmenettelyssä, ja tilintarkastustuomioistuimella asiakirjojen saatavuuden suhteen olevien valtuuksien valossa; arvioi, että toimielinten välisellä sopimuksella EY:n perustamissopimuksen 206 artiklan 2 kohdan (tuleva 276 artikla) soveltamisesta olisi otettava käyttöön samanlainen menettely kuin se, joka säätelee parlamentin tutkintaoikeutta, jotta voitaisiin varmistaa tietojen antamisen luottamuksellisuus, virkamiesten ja toimihenkilöiden läsnäolo jne. ja luoda tätä kautta luottamuksen ilmapiiri vastuuvapaudesta päättävän tahon ja valvotun tahon välille; 8. Palauttaa mieliin olevansa sitoutunut periaatteisiin, jotka takaavat ihmisoikeuksien ja perusvapauksien suojaamisen, ja pyrkivänsä olemaan sekaantumatta oikeudellisen alan menettelyihin; korostaa, että sen omat menettelyt ovat toistaiseksi mahdollistaneet näiden periaatteiden noudattamisen varmistamisen, erityisesti vastuuvapauden yhteydessä, mutta katsoo, että nämä määräykset olisi kodifioitava ja mukautettava; Varainhoitoon liittyvien säännönvastaisuuksien ehkäisy ja seuraamukset 9. Pyytää, että varainhoitoasetuksessa vahvistetaan mahdollisimman pikaisesti päätökset, jotka neuvoston puheenjohtajavaltion ehdottaman ja kolmen toimielimen edustajista koostuvan korkean tason ryhmän halutaan tekevän uuden, komissiosta riippumattoman petosten torjuntaviraston luomiseksi; 10. Ehdottaa, että olisi tutkittava mahdollisuutta sisällyttää nämä kansainväliset välineet varainhoitoasetukseen, kunnes 26. heinäkuuta 1995 yhteisöjen taloudellisten etujen suojaamisesta tehty yleissopimus ja sen pöytäkirjat ((EYVL C 316, 27.11.1995, s. 48.)) on ratifioitu; 11. Panee merkille epävarmuustekijät käsitteessä «eurooppalaiselle julkiselle vallalle kuuluvat tehtävät», jota olisi tarkennettava, jotta voitaisiin paremmin rajoittaa komission mahdollisuuksia siirtää valtaa kolmansille osapuolille; katsoo, että olisi säädettävä vakavammista seuraamuksista tapauksessa, jossa ulkopuolinen henkilöstö, jolle on siirretty alihankintana yhteisön tehtävä, toimii ilman toimivallan siirtämistä tai ilman lupaa; 12. Varoittaa yrittämästä luokitella tilapäistoimiksi sellaisia tehtäviä, jotka kuuluvat eurooppalaiselle julkiselle vallalle, kuten tarjousehdotukset tarjouskilpailujen yhteydessä; Talousarvion yhtenäisyyden periaatteen vahvistaminen 13. Tukee komission kantaa, jonka mukaan varainhoitoasetusta ja EY:n perustamissopimuksen 205 artiklaa (tuleva 274 artikla) on sovellettava toisen ja kolmannen pilarin (YUTP ja YOS) toimintaan liittyviin menoihin, jos nämä katetaan yhteisön talousarviosta; palauttaa lisäksi mieleen pyyntönsä sisällyttää talousarvioon sellaiset toiminnat kuin Schengenin tietojärjestelmä SIS, Eurodac-järjestelmä sekä itse Europol; 14. Vaatii nykyisin talousarvion ulkopuolella olevan rahoitustoiminnan, kuten erilaisten Euroopan unionin rahastojen (erityisesti takuurahaston ulkosuhteisiin liittyville hankkeille), lainanotto- ja lainanantotoiminnan, hajautettujen erillisvirastojen ja Euroopan kehitysrahaston, ottamista talousarvioon; odottaa komission esittävän asiasta konkreettisia ehdotuksia; 15. Ehdottaa tarkentamaan siinä tapauksessa, että tiettyjä toimintoja ei vielä voi ottaa kokonaan talousarvioon, joukon periaatteita, kuten parlamentin ottaminen mukaan komission vuotuisten arvioiden laatimiseen, erilaisten toimenpiteiden sisällyttäminen varainhoitoasetuksen 34 artiklan mukaisesti tehtäviin säännöllisiin kertomuksiin talousarvion toteuttamisesta, varainhoitoasetuksen soveltuvuus kyseisiin toimintoihin sekä komission ja tilintarkastustuomioistuimen toimivalta tarvittavien tarkastusten toteuttamiseksi; 16. Korostaa pitävänsä tärkeänä hajautettujen erillisvirastojen toiminnan sisällyttämistä talousarvioon ja ehdottaa, että ainakin (kaikkien erillisvirastojen vuoden 1999 talousarviossa hyväksymät) käyttäytymissäännöt sisällytetään varainhoitoasetuksen säädösosaan, erityisesti kun on kyse ennakkotietojen antamisesta budjettivallan käyttäjälle niiden sisäisten talousarviomenettelyjen muutoksista; 17. Vastustaa komission ehdotusta pitää negatiivisia maatalousmenoja määrärahojen uudelleenkäyttämisenä tai tiettyyn käyttötarkoitukseen sidottuina tuloina ja suosittelee, että tällaisia määriä pidettäisiin pikemminkin tuloina, jotka on sisällytettävä sellaisinaan talousarvioon; 18. Vahvistaa vastustavansa negatiivisten tulojen käytäntöä, jossa jäsenvaltiot pidättävät niille omien varojen keräämisestä oletettavasti syntyneitä hallintomenoja, mikä käytännössä tarkoittaa yhteisön talousarvioon kuuluviin tuloihin tehtävää vähennystä; 19. Palauttaa mieleen 15. heinäkuuta 1998 antamansa päätöslauselman yhteisön talousarvion varojen tuottamista koroista ((EYVL C 292, 21.9.1998, s. 61.)) ja yhtyy tilintarkastustuomioistuimen kantaan, jonka mukaan korot ovat tuloja, jotka on suoritettava yhteisön talousarvioon; 20. Palauttaa mieleen, että komissio on seitsemättä muutoskierrosta koskevien neuvottelujen yhteydessä sitoutunut laatimaan säännöksiä, jotka kattavat johdonmukaisesti ja moitteettoman varainhoidon tavoitteiden mukaisesti yhteisön määrärahoista kertyvät korot; Talousarvion joustavuus 21. Pitää 2. huhtikuuta 1998 vuoden 1999 talousarviomenettelyn suuntaviivoista - Pääluokka III - Komissio antamansa päätöslauselman ((EYVL C 138, 4.5.1998, s. 149.)) mukaisesti suotavana sellaisten säännösten antamista, jotka mahdollistavat sen, että komissio voi esittää siirtopyynnön jommankumman budjettivallan käyttäjän pyynnöstä määrärahojen siirtämiseksi toiminnallisista budjettikohdista varauksiin toteuttamisedellytysten mukaisesti; 22. Ilmoittaa olevansa valmis harkitsemaan komission ehdotuksia varausinstrumentin käyttämisestä, jos hyväksytään 21 kohdassa esitetty periaate; 23. Ehdottaa, että tutkittaisiin mahdollisuuksia luoda ennalta käyttötarkoitukseen sidottuja varauksia, joissa siirto toteutetaan vasta sitten, kun maksut ovat välttämättömiä ((Edellä mainitun 2.4.1998 annetun päätöslauselman 3 kohta.)); 24. Tukee komission ehdotusta säilyttää nykyinen määrärahojen siirtämistä seuraavaan varainhoitovuoteen koskeva käytäntö; 25. Katsoo, että keräilysiirtomenettelyjä voidaan tarkastella uudelleen, jotta saataisiin aikaan molemmalle budjettivallan käytön osapuolelle yhteinen tutkimusmenettely, joka olisi sekä avoimempi että tehokkaampi; 26. Katsoo, että olisi tarpeen tarkastella uudelleen varainhoitoasetuksen 15 artiklan 5 kohdan säännöksiä, jotka antavat neuvostolle yksin mahdollisuuden olla hyväksymättä alustavaa esitystä korjaavaksi ja täydentäväksi talousarvioksi ilman parlamentin hyväksyntää, jotta voidaan ottaa huomioon perustamissopimuksesta johtuva lojaalin yhteistyön velvoite; Talousarvion rakenne ja määrärahojen määrittely ja luonne 27. Palauttaa mieleen 17. joulukuuta 1998 esityksestä Euroopan yhteisöjen varainhoitovuoden 1999 yleiseksi talousarvioksi (kaikki pääluokat) ja vuoden 1999 alustavaa talousarvioesitystä koskevasta oikaisukirjelmästä nro 1 - Pääluokka III - Komissio antamansa päätöslauselman ((Kyseisen istunnon pöytäkirja, osa II, kohta 1.)) 25 kohdan, jossa vahvistettiin periaate, jonka mukaan osan B määrärahoja ei saa käyttää hallintomenoihin, jollei budjettivallan käyttäjä ole tätä asianmukaisesti hyväksynyt budjettikohtien selvitysosissa; toistaa kantansa, jonka mukaan sellaisten määrärahojen käyttämistä, jotka ylittävät budjettivallan käyttäjän asettaman ylärajan, pidetään kurinpitotoimiin johtavana rikkomuksena; pyytää jälleen komissiota sisällyttämään nämä periaatteet varainhoitoasetuksen uudelleenlaatimiseen; 28. Suhtautuu kuitenkin avoimesti ajatukseen esittää eri tavalla taloudellisten resurssien ja hallintoresurssien jakaminen ("activity based budgeting") edellyttäen, että varmistetaan avoimuus eikä rajoiteta budjettivallan käyttäjän päätöksentekomahdollisuuksia; 29. Ilmoittaa myös olevansa valmis tutkimaan mahdollisuutta turvautua yleisemmin jaksotettujen määrärahojen (maksusitoumusmäärärahojen ja maksumäärärahojen) käyttöön talousarvion muissa osissa; Varainhoito 30. Pitää kiinni siitä, että on tehtävä joitakin tarkennuksia uuteen jälkikäteen tai pistokokeena toteutettavaan varainhoidon valvontajärjestelmään, joka otettiin käyttöön seitsemännellä muutoskierroksella ja jossa varainhoidon valvoja ei välttämättä enää anna sitoumuksille ennakolta hyväksyntäänsä; toivoo, että säännönvastaisuuksien toteamisesta jälkikäteen on merkittäviä seurauksia (menojen periminen takaisin, kurinpitomenettely); 31. Vaatii, että tilintarkastustuomioistuin säilyttää pitkälle tietokoneistetussa varainhoitojärjestelmässäkin mahdollisuuden tutustua alkuperäisiin tositteisiin ja tarkastaa alkuperäiset asiakirjat paikan päällä; 32. Katsoo, että on aiheellista jatkaa nykyistä komission tukien myöntämisjärjestelmää talousarvion pääluokan III osassa A säädettyjen tukien osalta; 33. Pitää tervetulleena myös säännöksiä, joita komissio aikoo avoimuuden varmistamiseksi soveltaa tukiin niiden sitoumusten mukaisesti, joita se teki vuoden 1996 vastuuvapauden myöntämistä koskevasta mietinnöstä käytyjen keskustelujen yhteydessä; 34. Hyväksyy komission huomautukset tarpeesta parantaa raportointia talousarvion toteuttamisesta sekä sen huomautukset kirjanpidosta ja kannattaa tavoitetta saattaa varainhoitoasetuksen säännökset julkisista hankinnoista vastaamaan julkisista hankinnoista annettujen direktiivien ja WTO:ssa tehdyn julkisia hankintoja koskevan sopimuksen (GPA) säännöksiä; panee erityisesti tyytyväisenä merkille komission halukkuuden saada ulkopuolelle osoitettavan tuen suhteen aikaan hakijamaihin sovellettavien sääntöjen selkeyttämisen; 35. Tukee, jollei erityissäännöistä muuta johdu, komission tilintarkastustuomioistuimen suosituksesta tekemää aloitetta parantaa käsitteiden «ennakot» ja «etumaksut» ja tällä tavoin kertyneiden korkojen järjestelyn määrittelyä sekä niiden sääntelyä; 36. Panee tyytyväisenä merkille hankintoja ja sopimuksia käsittelevää neuvoa-antavaa komiteaa (CCAM) koskevat komission ehdottamat muutokset ja etenkin viittauksen sisällyttämisen varainhoitoasetukseen kynnyksen määrittämiseen ja YTK:n CCAM:n lakkauttamisen; 37. Kehottaa komissiota ehdottamaan säännöksiä, joilla - annetaan maksusitoumusjärjestelylle tilintarkastustuomioistuimen vaatima säädöksellinen selkeys; - luodaan varainhoidon eri toimijoiden toimivaltuudet määrittelevä johdonmukainen järjestelmä; palauttaa tältä osin mieleen tilintarkastustuomioistuimen ehdotukset, joissa tällaisen järjestelmän moitteeton toiminta perustuu tulojen ja menojen hyväksyjän vastuuseen; - lujitetaan arvioinnin ehdollisuutta tulevien päätösten suhteen; - nostetaan niiden varainhoitoasetuksen säännösten asemaa, jotka säätelevät eturistiriitojen syitä, eturistiriitatapauksia ja niiden seurauksia 22 artiklan mukaisesti; pyytää, että nämä säännökset eivät koske ainoastaan talousarviomenettelyn toimijoita, vaan asianmukaisessa oikeudellisessa kehyksessä myös hallinnollista henkilöstöä heidän henkilöstösääntöihin perustuvasta asemastaan riippumatta ja kaikkia, jotka voivat vaikuttaa talousarvio- ja hallintosektoreihin, mukaan lukien komission jäsenet; Loppuhuomautukset 38. Korostaa haluaan päästä mahdollisimman nopeasti sopimukseen varainhoitoasetuksen uudelleenlaatimisesta; 39. Kehottaa puhemiestään välittämään tämän päätöslauselman komissiolle ja neuvostolle.